**Hamarosan lezárul a népszámlálási kérdőívek önkitöltési szakasza.**

A KSH tájékoztatása szerint javában zajlik a népszámlálás internetes önkitöltési szakasza. 2022. október 9-én 19 óráig 1 millió 342 ezer címről 2 millió 852 ezer személyi kérdőív érkezett be a Központi Statisztikai Hivatal (KSH) népszámlálási szerverére. Ez a népszámlálásban érintett mintegy ötmillió cím 26,7 százaléka.

**Már csak 2022. október 16-án éjfélig van lehetőség a népszámlálási kérdőív interneten történő önálló kitöltésére**.

A népszámlálási kérdőív kitöltése egy 2-3 fős család esetében mindössze fél órát vesz igénybe. Az online kitöltés a legkényelmesebb, leggyorsabb módja a törvény szerint kötelező adatszolgáltatásnak. Azokat, akik nem élnek az online kitöltés lehetőségével, október 17. és november 20. között számlálóbiztosok keresik fel személyesen.

Mindenki, aki online tölti ki a népszámlálási kérdőívet, nyereményjátékban vehet részt. Ehhez nem kell mást tenni, mint a kérdőív beküldése előtt regisztrálnia kell a nyereményjátékra. A KSH az online kitöltés időszaka alatt naponta öt darab, egyenként 100 000 forint értékű, általános felhasználású vásárlási utalványt sorsol ki a kérdőívet kitöltő és a nyereményjátékra regisztráló háztartások között.

A népszámlálási kérdőív a [belepes.nepszamlalas2022.hu](https://belepes.nepszamlalas2022.hu/) weboldalon tölthető ki. A kérdőív önálló, online kitöltéséhez egy egyedi 12 jegyű belépési kódra van szükség, amely a szeptember végén, postán megküldött felkérőlevélben szerepel. Amennyiben a felkérőlevél elveszett, vagy nem érkezett meg, új belépési kódot a [belepes.nepszamlalas2022.hu](https://belepes.nepszamlalas2022.hu/) oldalon lehet igényelni, ügyfélkapus azonosítást követően. Az igénylés során az elektronikus űrlapon meg kell adni az igénylő e-mail címét, amelyre a kód megérkezik, valamint azt a lakcímet, amelyre vonatkoztatva a kérdőívet ki kívánják kitölteni. Aki rendelkezik ügyfélkapuval, tud igényelni belépési kódot olyan rokona, ismerőse számára is, akinek nincs ilyen lehetősége.

Akinek a népszámlálási kérdőív kitöltése során segítségre van szüksége vagy kérdése merül fel, a [www.nepszamlalas2022.hu](http://www.nepszamlalas2022.hu/) oldalon részletes információkat talál, ezen kívül felhívhatja a népszámlálás ingyenes, információs vonalát, a +36–80–080–143-as telefonszámot.

A népszámlálási kérdőív tehát **önállóan 2022. október 16-án éjfélig tölthető ki**. Fontos, hogy a kitöltés végeztével kapott, a kitöltést igazoló kódot mindenki őrizze meg, mert azzal igazolható, hogy valóban megtörtént az online válaszadás, ki lettek töltve a kérdőívek.

A népszámlálás akkor lesz sikeres, ha minden Magyarországon élő ember kitölti a kérdőívet.